Die mooiste babakamer in die buurt
JY LEES NOU Die mooiste babakamer in die buurt
Sam Scarborough, binneversierder van kinderkamers, deel slim planne vir ’n towermooi babakamer.
Ons het almal goeie herinneringe aan seevakansies; geen wonder die seevoorkoms bly gewild wat binneversiering betref nie. Seiljagte en ligtorings, vlaggies en lanterns, emmers en grafies, visse en seemeeue . . . dis net ’n paar dinge wat jou aan die see laat dink. Met hierdie bekende beelde kan jy jou kinderkamer maklik ’n seevoorkoms gee.
Met ’n seetema is daar tallose binneversiermoontlikhede.
Dis so mooi, byna alles kan hier gebruik word. Met net twee wit rottangmeubels word die beperkte ruimte in hierdie vertrek maksimaal benut. Die bababedjie kan rondgestoot word. Dis ’n rustige kamer en ideaal vir ’n baba wat by die see bly. Vir ’n meer klassieke voorkoms kan wit hout, linne en bleekblou gebruik word.
Die voorkoms kan so sag of helder wees soos jy daarvan hou: wit meubels met rooi, wit en blou daarby is die gewone seevoorkoms. Tog kan enige skakering van seegroen of songebleikte grys ook gebruik word. Rottangbedjies en meubels lyk ook baie mooi by hierdie tema. Kleedstowwe kan wissel van eenvoudige seil tot helder strepe of boot- en seepatrone.
Die gebruik van blou bykomstighede, asook die seilboot- en ankerpatroon, skep ’n rustige seestemming vir ’n seuntjie se kamer. Vir meisietjies kan jy die meer Victoriaanse temas van moeselien en kant, gestreepte aantrektente, Punch en Judy, en speletjies op die sand gebruik.
Oop rakke werk die beste vir die uitstal van ornamente wat inpas by die seetema en gee die tema diepte. Pennetjies waaraan jy gestreepte sakke en handdoeke hang, dra by tot die seevoorkoms.
Die delikaatheid en fynheid van voëls; die grasie van hul vlug, maak ’n voëltema ideaal vir ’n kinderkamer.
Daar is deesdae ’n groot verskeidenheid muurpapier en produkte met ’n voëltema beskikbaar waarmee jy die mooiste kamer vir jou eie klein kuikentjie kan maak.
Voëltemas kan by enige kinderkamerstyl ingewerk word. Hier het ons dieselfde muurpapier wat op twee wyses gebruik word – vir ’n nostalgiese, outydse voorkoms, en ’n baie deftiger kamer in die Franse styl.
’n Ou rottangbedjie en ’n paar stukke retro meubels kan ouwêreldse sjarme aan hierdie voëlkamertjie verleen. Die klein voëlkou-liggie lyk selfs mooier met sy outydse lampkap. Die kleure in die muurpapier maak dit moontlik om die kamer te versier voor die baba kom, en sodra jy weet wat die kleinding se geslag is, kan jy pienk of blou bykomstighede bysit!
Dis dieselfde muurpapier as voorheen, maar dis op ’n baie deftiger wyse aangewend. Hierdie klein prinsie se kamer lyk weelderig met ’n kroon en sydraperings oor die bedjie, en antieke Franse meubels. Die voëltema word in baie van die bykomstighede herhaal, van mooi papiergewigte tot pragtig geborduurde kussings.
Om oor te twiet – ’n voëltjiekamer met ’n nostalgiese voorkoms.
In hierdie kamer met sy ouwêreldse sjarme is daar voëls net waar jy kyk.
Sam, self ’n ma, skryf oor binneversiering en skeppende dinge vir kinders om ander ma’s aan te spoor om skeppender te wees. Sam glo ’n kind se omgewing is sy eerste stappie na kreatiwiteit.
Sam het haar eie binneversiermaatskappy en spesialiseer in die ontwerp van produkte vir kreatiewe speelareas en -idees vir kinders. Sy is ook ’n binneversierkonsultant, met die fokus op kinderkamers. Sam bied skeppende dekorwerksessies aan, waarin sy ouers blink planne vir hul kinders se kamers en persoonlike ruimtes gee. Sy het al in Gauteng werksessies aangebied saam met Wellness Warehouse, die tydskrif Home & Tuis en Plascon.